‘กิมเอ็ง’ยันไม่ถอนหุ้นแชมป์10ปี
&#8220;กิมเอ็ง&#8221; ยันไม่ถอนหุ้นออกจากตลาด ฟรีโฟลตล้นหลังทำเทนเดอร์ฯ มั่นใจครองแชมป์มาร์เก็ตแชร์ปีที่ 10
10 ส.ค. 2554

“กิมเอ็ง” ยันไม่ถอนหุ้นออกจากตลาด ฟรีโฟลตล้นหลังทำเทนเดอร์ฯ มั่นใจครองแชมป์มาร์เก็ตแชร์ปีที่ 10
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) กิมเอ็ง (KEST) เปิดเผยว่า บริษัทจะไม่เพิกถอนหุ้นออกจากตลาดหลักทรัพย์ฯ เพราะหลังจากกลุ่ม Maybank ผู้ถือหุ้นใหม่ ทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) มีสภาพคล่อง (ฟรีโฟลต) เหลือในตลาด 15%
“การทำเทนเดอร์ฯ เสร็จสิ้นซึ่ง กลุ่ม Maybank รับซื้อหุ้นจากนักลงทุนได้เพิ่ม 27.99% กลายเป็นผู้ถือหุ้นใหญ่ที่สัดส่วน 85% ส่วนการปรับเปลี่ยนกรรมการบริษัทจะชัดเจนภายหลังการประชุมบอร์ดเดือนหน้า แต่ในส่วนของหยวนต้า สัดส่วนของกรรมการจะต้องเปลี่ยนไป” นายมนตรี กล่าว 
ทั้งนี้ การเข้ามาของกลุ่ม May bank จะช่วยเสริมวาณิชธนกิจ (IB) ของกิมเอ็งให้แข็งแกร่งยิ่งขึ้น เนื่องจาก Maybank เป็นธนาคารอันดับ 1 ในมาเลเซีย มีสินทรัพย์ทั้งสิ้น 3.6 ล้านล้านบาท และมีความกว้างขวางในงานวาณิชธนกิจของภูมิภาคนี้ 
“Maybank จะเข้ามาสนับสนุนด้านการเงินเป็นหลัก และทำธุรกิจปล่อยกู้สกุลเงินต่างประเทศ และธุรกิจตราสารหนี้ เพราะปัจจุบันกิมเอ็ง ออกตั๋วบี/อีอยู่แล้ว ซึ่งอนาคตจะมีความร่วมมือกันมากขึ้น ส่วนตราสารทุนก็จะมีการนำหุ้นต่างประเทศมาเสนอขายให้ประชาชนผ่านกิมเอ็งเป็นหลัก” ผู้บริหารกล่าว
นายมนตรี กล่าวว่า บริษัทยังตั้งเป้ารักษาส่วนแบ่งการตลาด (มาร์เก็ตแชร์) ค่านายหน้าซื้อขายหลักทรัพย์อันดับ 1 ติดต่อกันเป็นปีที่ 10 โดยมีมาร์เก็ตแชร์ที่ 12-13% และไม่ปิดโอกาสการหาพันธมิตรเสริมความแข็งแกร่ง แต่ต้องรอดูนโยบายของทาง Maybank ก่อน